Document ID: 32010R0007

RÅDETS FORORDNING (EU) Nr. 7/2010
af 22. december 2009
om åbning og forvaltning af autonome EU-toldkontingenter for visse landbrugs- og industriprodukter og om ophævelse af forordning (EF) nr. 2505/96
RÅDET FOR DEN EUROPÆISKE UNION HAR -
under henvisning til traktaten om Den Europæiske Unions funktionsmåde, særlig artikel 31,
under henvisning til forslag fra Kommissionen, og
ud fra følgende betragtninger:
(1)
Produktionen i Den Europæiske Union af visse landbrugs- og industriprodukter er ikke stor nok til at dække behovet i Unionens forarbejdningsindustrier. For en ikke ubetydelig dels vedkommende bliver Unionens forsyning med disse produkter derfor afhængig af indførsler fra tredjelande. Unionens mest hastende behov for forsyninger med de pågældende produkter bør straks dækkes på de gunstigste betingelser. Der bør åbnes EU-toldkontingenter med præferencetoldsatser for passende mængder, der hverken må forstyrre markederne for sådanne produkter eller hæmme opbygningen eller udviklingen af EU-produktionen.
(2)
Det bør navnlig sikres, at alle importører i Unionen har lige og vedvarende adgang til nævnte kontingenter, og at de for disse kontingenter fastsatte satser ved enhver indførsel af de pågældende produkter kan anvendes uafbrudt i samtlige medlemsstater, indtil kontingenterne er opbrugt.
(3)
Ved Kommissionens forordning (EØF) nr. 2454/93 af 2. juli 1993 om gennemførelsesbestemmelser til Rådets forordning (EØF) nr. 2913/92 om indførelse af en EF-toldkodeks (1) er der fastsat en ordning for forvaltning af toldkontingenter, der sikrer lige og vedvarende adgang til kontingenterne og uafbrudt anvendelse af satserne og følger den kronologiske rækkefølge af datoerne for godkendelse af angivelser om overgang til fri omsætning. Kommissionen og medlemsstaterne bør derfor forvalte de ved nærværende forordning åbnede toldkontingenter efter nævnte ordning.
(4)
Kontingentmængderne udtrykkes for det meste i tons. For visse produkter, for hvilke der er åbnet et autonomt toldkontingent, er kontingentmængden udtrykt i en anden måleenhed. Hvis der for sådanne produkter ikke er anført en supplerende måleenhed i den kombinerede nomenklatur i bilag I til Rådets forordning (EØF) nr. 2658/87 af 23. juli 1987 om told- og statistiknomenklaturen og den fælles toldtarif (2), kan der herske usikkerhed om den anvendte måleenhed. Af hensyn til klarheden og med henblik på bedre kontingentforvaltning bør det derfor fastsættes, at den nøjagtige mængde af importprodukterne, hvis importøren ønsker adgang til det pågældende autonome toldkontingent, skal være anført i angivelsen for overgang til fri omsætning, idet den måleenhed for toldkontingentet, der er anført for disse produkter i bilaget til nærværende forordning, anvendes.
(5)
Forordning (EF) nr. 2505/96 af 20. december 1996 om åbning og forvaltning af autonome fællesskabstoldkontingenter for visse landbrugs- og industriprodukter (3) er blevet ændret mange gange. Af hensyn til klarheden bør den derfor ophæves og udskiftes fuldstændigt.
(6)
De nødvendige foranstaltninger til vedtagelse af ændringer af denne forordning, der er en følge af ændringer af den kombinerede nomenklatur og Taric-koder, bør vedtages i overensstemmelse med Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen (4).
(7)
Da toldkontingenterne skal have virkning fra den 1. januar 2010, bør denne forordning finde anvendelse fra samme dato og straks træde i kraft -
VEDTAGET DENNE FORORDNING:
Artikel 1
For de i bilaget nævnte produkter åbnes der autonome EU-toldkontingenter, for hvilke den fælles toldtarifs autonome toldsatser suspenderes for de perioder, til de toldsatser og op til mængder, der er anført i bilaget.
Artikel 2
Kommissionen forvalter de i artikel 1 omhandlede toldkontingenter i overensstemmelse med artikel 308a, 308b og 308c i forordning (EØF) nr. 2454/93.
Artikel 3
Hvis en angivelse for overgang til fri omsætning indgives, og der ansøges om adgang til et ved denne forordning åbnet autonomt toldkontingent, for hvilket kontingentmængden er udtrykt i en anden måleenhed end vægt i tons eller kg og end værdien, anføres for de produkter, for hvilke der ikke er angivet en supplerende enhed i den kombinerede nomenklatur i bilag I til Rådets forordning (EØF) nr. 2658/87, den nøjagtige mængde af importprodukterne i »Rubrik 41: Supplerende enheder« i den pågældende angivelse, idet måleenheden for kontingentmængden for disse produkter benyttes som anført i bilaget til nærværende forordning.
Artikel 4
De ændringer og tekniske tilpasninger, som er en følge af ændringer af den kombinerede nomenklatur eller Taric-koder, vedtages efter proceduren i artikel 5, stk. 2.
Artikel 5
1. Kommissionen bistås af Toldkodeksudvalget, der er nedsat ved artikel 247a i forordning (EØF) nr. 2913/92.
2. Når der henvises til dette stykke, anvendes artikel 5 og 7 i afgørelse 1999/468/EF.
Perioden i artikel 5, stk. 6, i afgørelse 1999/468/EF fastsættes til tre måneder.
Artikel 6
Forordning (EF) nr. 2505/96 ophæves.
Artikel 7
Denne forordning træder i kraft på dagen for offentliggørelsen i Den Europæiske Unions Tidende.
Den anvendes fra den 1. januar 2010.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 22. december 2009.

Labels: 3
1
6